CELEX: 32021D0867
Language: lt
Date: 2021-05-28 00:00:00
Title: Komisijos įgyvendinimo sprendimas (ES) 2021/867 2021 m. gegužės 28 d. dėl žaislams taikomų darniųjų standartų, parengtų siekiant užtikrinti Europos Parlamento ir Tarybos direktyvos 2009/48/EB įgyvendinimą

2021 5 31   
               
               
                  LT
               
               
                  Europos Sąjungos oficialusis leidinys
               
               
                  L 190/96
               
            
         KOMISIJOS ĮGYVENDINIMO SPRENDIMAS (ES) 2021/867
         2021 m. gegužės 28 d.
         dėl žaislams taikomų darniųjų standartų, parengtų siekiant užtikrinti Europos Parlamento ir Tarybos direktyvos 2009/48/EB įgyvendinimą
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 1025/2012 dėl Europos standartizacijos, kuriuo iš dalies keičiamos Tarybos direktyvos 89/686/EEB ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB, 2009/23/EB ir 2009/105/EB ir panaikinamas Tarybos sprendimas 87/95/EEB ir Europos Parlamento ir Tarybos sprendimas Nr. 1673/2006/EB (1), ypač į jo 10 straipsnio 6 dalį,
         kadangi:
         
                     (1)
                  
                  
                     remiantis Europos Parlamento ir Tarybos direktyvos 2009/48/EB (2) 13 straipsniu, daroma prielaida, kad žaislai, atitinkantys darniuosius standartus arba jų dalis, kurių nuorodos yra paskelbtos Europos Sąjungos oficialiajame leidinyje, atitinka reikalavimus, kuriuos apima minėti standartai arba jų dalys, kaip nustatyta Direktyvos 2009/48/EB 10 straipsnyje ir tos direktyvos II priede;
                  
               
                     (2)
                  
                  
                     Direktyvos 2009/48/EB II priedo III dalyje nustatyti specialūs reikalavimai siekiant užtikrinti, kad nekiltų rizika, jog bus pakenkta žmonių sveikatai dėl cheminių medžiagų ir mišinių, iš kurių žaislai sudaryti ar kurių yra jų sudėtyje, poveikio. Direktyvos 2009/48/EB II priedo IV dalyje taip pat nustatyti specialūs reikalavimai siekiant užtikrinti aukšto lygio žaislų saugą atsižvelgiant į elektros srovės keliamą pavojų;
                  
               
                     (3)
                  
                  
                     2009 m. liepos 9 d. raštu Nr. M/445 (3) Komisija pateikė prašymą Europos standartizacijos komitetui (CEN) ir Europos elektrotechnikos standartizacijos komitetui (CENELEC) dėl naujų darniųjų standartų parengimo ir galiojančių darniųjų standartų peržiūros siekiant užtikrinti Direktyvos 2009/48/EB įgyvendinimą;
                  
               
                     (4)
                  
                  
                     CEN, remdamasis 2009 m. liepos 9 d. prašymu Nr. M/445, peržiūrėjo darnųjį standartą EN 71-7:2014+A2:2018 „Žaislų sauga. 7 dalis. Pirštais tepami dažai. Reikalavimai ir bandymo metodai“, kurio nuoroda buvo paskelbta Komisijos įgyvendinimo sprendimu (ES) 2019/1728 (4). Po to buvo priimtas darnusis standartas EN 71-7:2014+A3:2020;
                  
               
                     (5)
                  
                  
                     darniajame standarte EN 71-7:2014+A3:2020 pateikiama atnaujinta nuoroda į taikytinus Sąjungos teisės aktus dėl kelių to standarto A priedo A.1 ir A.2 lentelėse išvardytų dažiklių naudojimo, atsižvelgiant į naujausias specifikacijas ir grynumo kriterijus, nustatytus Komisijos reglamente (ES) Nr. 231/2012 (5). Darniojo standarto EN 71-7:2014+A3:2020 B priedo B.1 lentelėje pateiktame konservantų, kuriuos leidžiama naudoti pirštais tepamuose dažuose, sąraše didžiausioji leidžiamoji klimbazolo koncentracija sumažinama iki 0,2 proc., atsižvelgiant į naujausias mokslines rekomendacijas, pateiktas Vartotojų saugos mokslinio komiteto nuomonės priedėlyje (6);
                  
               
                     (6)
                  
                  
                     CEN, remdamasis 2009 m. liepos 9 d. prašymu Nr. M/445, peržiūrėjo darnųjį standartą EN 71-12:2013 „Žaislų sauga. 12 dalis. N-nitrozoaminai ir N-nitrojunginiai“, kurio nuoroda buvo paskelbta Įgyvendinimo sprendimu (ES) 2019/1728. Po to buvo priimtas darnusis standartas EN 71-12:2016;
                  
               
                     (7)
                  
                  
                     darniajame standarte EN 71-12:2016 nustatyti patobulinti N-nitrozoaminų ir N-nitrojunginių elastomeruose bandymų metodai, visų pirma susiję su gebėjimu aptikti (dažnai kancerogeninius) N-nitrozoaminus net ir nedideliu lygiu, ir nustatyti praktiniai bandymų aspektai, todėl bandymo metodas taikomas nuosekliau. Standarte taip pat numatyti alternatyvūs N-nitrozoaminų, kurių gali būti tam tikruose žaisluose, matavimo ir nustatymo būdai. Be to, išplėsta standarto taikymo sritis, atsižvelgiant į bandytinas medžiagas ir elastomerų išsiskyrimo etapo trukmę, kuri yra pagrindinė susijusio šių žaislų medžiagų bandymo metodo dalis;
                  
               
                     (8)
                  
                  
                     CEN, remdamasis 2009 m. liepos 9 d. prašymu Nr. M/445, peržiūrėjo darnųjį standartą EN 62115:2005 „Elektriniai žaislai. Sauga“ ir susijusius jo pakeitimus, kurių nuorodos buvo paskelbtos Įgyvendinimo sprendimu (ES) 2019/1728. Po to buvo priimtas darnusis standartas EN IEC 62115:2020 ir jo pakeitimas EN IEC 62115:2020/A11:2020;
                  
               
                     (9)
                  
                  
                     peržiūrėtame standarte EN IEC 62115:2020 ir jo pakeitime EN IEC 62115:2020/A11:2020 numatyta įtraukti papildomus įspėjimus, kad vartotojai būtų geriau informuojami apie pavojus, kylančius prarijus diskinę bateriją. Siekiant užtikrinti aukštesnį apsaugos lygį, minėtu standartu atnaujinami įvairių dydžių diskinėms baterijoms taikomi prieinamumo reikalavimai ir papildomai nustatomi reikalavimai žaislams, kurie prijungti prie buitinių prietaisų, įskaitant kompiuterius, siekiant apsaugoti naudotojus nuo elektros smūgio. Juo taip pat keičiami supaprastintų bandymų kriterijai, kad būtų galima taikyti supaprastintus reikalavimus mažos galios elektriniams žaislams, ir papildomai nustatomi reikalavimai dėl LED žaisluose saugos, kad būtų kuo labiau sumažinta akių sužeidimo rizika. Juo nustatomi nauji reikalavimai, susiję su pavojais, susijusiais su važinėti skirtais nuotolinio valdymo elektriniais žaislais. Jame taip pat patikslinama, kokios rūšies baterijos turi būti naudojamos elektriniams žaislams, kurie tiekiami be baterijų, bandyti siekiant pagerinti bandymų atkuriamumą, nes atsirado daugiau baterijų tipų. Be to, jame numatyta bendrųjų bandymų sąlygų skirstymo į kategorijas tvarka, siekiant užtikrinti, kad bandymų sąlygos būtų tinkamos kiekvieno tipo žaislui ir jo maitinimo šaltiniui;
                  
               
                     (10)
                  
                  
                     Komisija kartu su CEN įvertino, ar CEN parengtas darnusis standartas EN 71-7:2014+A3:2020 atitinka 2009 m. liepos 9 d. prašymą Nr. M/445. Darnusis standartas EN 71-7:2014+A3:2020 atitinka jame reglamentuojamus ir Direktyvoje 2009/48/EB nustatytus reikalavimus. Todėl šio standarto nuorodą tikslinga paskelbti Europos Sąjungos oficialiajame leidinyje;
                  
               
                     (11)
                  
                  
                     darniuoju standartu EN 71-7:2014+A3:2020 pakeičiamas darnusis standartas EN 71-7:2014+A2:2018. Todėl reikėtų panaikinti to standarto nuorodą Europos Sąjungos oficialiajame leidinyje. Siekiant suteikti žaislų gamintojams pakankamai laiko savo gaminius pritaikyti prie peržiūrėtų darniojo standarto EN 71-7:2014+A3:2020 specifikacijų, būtina atidėti darniojo standarto EN 71-7:2014+A2:2018 nuorodos panaikinimą;
                  
               
                     (12)
                  
                  
                     Komisija kartu su CEN įvertino, ar CEN parengtas darnusis standartas EN 71-12:2016 atitinka 2009 m. liepos 9 d. prašymą Nr. M/445. Darnusis standartas EN 71-12:2016 atitinka jame reglamentuojamus ir Direktyvoje 2009/48/EB nustatytus reikalavimus. Tačiau darniojo standarto EN 71-12:2016 2 lentelės a punkte nustatyti reikalavimai yra griežtesni už tos direktyvos II priedo III dalies 8 punkte nustatytus reikalavimus, nes jame nustatyta N-nitrozoaminų ribinė vertė yra 0,01 mg/kg vietoj 0,05 mg/kg, o N-nitrojunginių – 0,1 mg/kg vietoj 1 mg/kg. Atsižvelgiant į tai, kad Direktyvoje 2009/48/EB nustatytos ribinės vertės yra ribinės vertės, kurių reikia laikytis, skelbiant standartą EN 71-12:2016 būtina pridėti informacinį pranešimą;
                  
               
                     (13)
                  
                  
                     darniuoju standartu EN 71-12:2016 pakeičiamas darnusis standartas EN 71-12:2013. Todėl reikėtų panaikinti to standarto nuorodą Europos Sąjungos oficialiajame leidinyje. Siekiant suteikti žaislų gamintojams pakankamai laiko savo gaminius pritaikyti prie peržiūrėtų darniojo standarto EN 71-12:2016 specifikacijų, būtina atidėti darniojo standarto EN 71-12:2013 nuorodos panaikinimą;
                  
               
                     (14)
                  
                  
                     Komisija kartu su CENELEC įvertino, ar jo parengtas darnusis standartas EN IEC 62115:2020 ir jo pakeitimas EN IEC 62115:2020/A11:2020 atitinka 2009 m. liepos 9 d. prašymą Nr. M/445. Darnieji standartai EN IEC 62115:2020 ir EN IEC 62115:2020/A11:2020 atitinka juose reglamentuojamus ir Direktyvoje 2009/48/EB nustatytus reikalavimus. Todėl tų standartų nuorodas tikslinga paskelbti Europos Sąjungos oficialiajame leidinyje;
                  
               
                     (15)
                  
                  
                     darniuoju standartu EN IEC 62115:2020 ir jo pakeitimu EN IEC 62115:2020/A11:2020 pakeičiamas darnusis standartas EN 62115:2005 ir susiję jo pakeitimai. Todėl reikėtų panaikinti standarto EN 62115:2005 ir susijusių jo pakeitimų nuorodą Europos Sąjungos oficialiajame leidinyje. Siekiant suteikti žaislų gamintojams pakankamai laiko savo gaminius pritaikyti prie peržiūrėtų darniojo standarto EN IEC 62115:2020 ir jo pakeitimo EN IEC 62115:2020/A11:2020 specifikacijų, būtina atidėti darniojo standarto EN 62115:2005 ir susijusių jo pakeitimų nuorodos panaikinimą;
                  
               
                     (16)
                  
                  
                     siekiant aiškumo, racionalumo ir supaprastinimo, išsamus darniųjų standartų, parengtų siekiant užtikrinti Direktyvos 2009/48/EB įgyvendinimą ir atitinkančių keliamus reikalavimus, nuorodų sąrašas turėtų būti paskelbtas vienu teisės aktu. Nuorodos į darniuosius standartus, parengtus remiant Direktyvą 2009/48/EB, šiuo metu paskelbtos Įgyvendinimo sprendimu (ES) 2019/1728. Todėl Sprendimą (ES) 2019/1728 būtina pakeisti nauju sprendimu;
                  
               
                     (17)
                  
                  
                     nuo darniojo standarto nuorodos paskelbimo Europos Sąjungos oficialiajame leidinyje dienos to standarto laikymasis leidžia daryti atitikties Sąjungos derinamuosiuose teisės aktuose nustatytiems atitinkamiems esminiams reikalavimams prielaidą. Todėl šis sprendimas turėtų įsigalioti jo paskelbimo dieną,
                  
               PRIĖMĖ ŠĮ SPRENDIMĄ:
         
            1 straipsnis
            Šio sprendimo I priede išvardytos žaislams taikomų darniųjų standartų, parengtų siekiant užtikrinti Direktyvos 2009/48/EB įgyvendinimą, nuorodos skelbiamos Europos Sąjungos oficialiajame leidinyje.
         
         
            2 straipsnis
            Įgyvendinimo sprendimas (ES) 2019/1728 panaikinamas.
            Tačiau Įgyvendinimo sprendimo (ES) 2019/1728 1 straipsnis toliau taikomas šio sprendimo II priede išvardytoms žaislams taikomų darniųjų standartų, parengtų siekiant užtikrinti Direktyvos 2009/48/EB įgyvendinimą, nuorodoms iki tame priede nustatytų datų.
         
         
            3 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
         
         
            Priimta Briuselyje 2021 m. gegužės 28 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 316, 2012 11 14, p. 12.
         
            (2)  2009 m. birželio 18 d. Europos Parlamento ir Tarybos direktyva 2009/48/EB dėl žaislų saugos (OL L 170, 2009 6 30, p. 1).
         
            (3)  2009 m. liepos 9 d. raštas Nr. M/445 dėl standartizavimo įgaliojimo Europos standartizacijos komitetui (CEN) ir Europos elektrotechnikos standartizacijos komitetui (CENELEC) pagal Direktyvą 2009/48/EB dėl žaislų saugos, kuria peržiūrima Direktyva 88/378/EEB.
         
            (4)  2019 m. spalio 15 d. Komisijos įgyvendinimo sprendimas (ES) 2019/1728 dėl žaislams taikomų darniųjų standartų, parengtų siekiant užtikrinti Europos Parlamento ir Tarybos direktyvos 2009/48/EB įgyvendinimą (OL L 263, 2019 10 16, p. 32).
         
            (5)  2012 m. kovo 9 d. Komisijos reglamentas (ES) Nr. 231/2012, kuriuo nustatomos Europos Parlamento ir Tarybos reglamento (EB) Nr. 1333/2008 II ir III prieduose išvardytų maisto priedų specifikacijos (OL L 83, 2012 3 22, p. 1).
         
            (6)  Nuomonė dėl klimbazolo (P64) Nr. SCCS/1506/13.
      
      
         
            I PRIEDAS
            
                        Nr.
                     
                     
                        Standarto nuoroda
                     
                  
                        1.
                     
                     
                        EN 71-1:2014+A1:2018 „Žaislų sauga. 1 dalis. Mechaninės ir fizikinės savybės“
                     
                  
                        2.
                     
                     
                        EN 71-2:2011+A1:2014 „Žaislų sauga. 2 dalis. Degumas“
                     
                  
                        3.
                     
                     
                        EN 71-3:2019 „Žaislų sauga. 3 dalis. Tam tikrų elementų migracija“
                     
                  
                        4.
                     
                     
                        EN 71-4:2013 „Žaislų sauga. 4 dalis. Eksperimentiniai cheminių ir panašių bandymų rinkiniai“
                     
                  
                        5.
                     
                     
                        EN 71-5:2015 „Žaislų sauga. 5 dalis. Cheminiai žaislai (rinkiniai), išskyrus eksperimentinius rinkinius“
                     
                  
                        6.
                     
                     
                        EN 71-7:2014+A3:2020 „Žaislų sauga. 7 dalis. Pirštais tepami dažai. Reikalavimai ir bandymo metodai“
                     
                  
                        7.
                     
                     
                        EN 71-8:2018 „Žaislų sauga. 8 dalis. Judrumo žaislai, skirti naudoti namuose“
                     
                  
                        8.
                     
                     
                        EN 71-12:2016 „Žaislų sauga. 12 dalis. N-nitrozoaminai ir N-nitrojunginiai“
                        Informacinis pranešimas. Standarto „EN 71-12:2016 „Žaislų sauga. 12 dalis. N-nitrozoaminai ir N-nitrojunginiai“ 4.2 punkto 2 lentelės a punkto ribinės vertės yra mažesnės už Direktyvos 2009/48/EB II priedo III dalies 8 punkte nustatytas ribines vertes. Konkrečiai šios vertės yra tokios:
                     
                  
                        Medžiaga
                     
                     
                        Standartas EN 71-12:2016
                     
                     
                        Direktyva 2009/48/EB
                     
                  
                        N-nitrozoaminai
                     
                     
                        0,01 mg/kg
                     
                     
                        0,05 mg/kg
                     
                  
                        N-nitrojunginiai
                     
                     
                        0,1 mg/kg
                     
                     
                        1 mg/kg.
                     
                  
                        9.
                     
                     
                        EN 71-13:2014 „Žaislų sauga. 13 dalis. Uoslės lavinimo žaidimai, kosmetikos rinkiniai ir ragavimo žaidimai“
                     
                  
                        10.
                     
                     
                        EN 71-14:2018 „Žaislų sauga. 14 dalis. Batutai, skirti naudoti namuose“
                     
                  
                        11.
                     
                     
                        EN 62115:2020 „Elektriniai žaislai. Sauga“
                        EN IEC 62115:2020/A11:2020
                     
                  
      
      
         
            II PRIEDAS
            
                        Nr.
                     
                     
                        Standarto nuoroda
                     
                     
                        Panaikinimo data
                     
                  
                        1.
                     
                     
                        EN 71-7:2014+A2:2018 „Žaislų sauga. 7 dalis. Pirštais tepami dažai. Reikalavimai ir bandymo metodai“
                        Pastaba. Leidžiamam konservantui klimbazolui (šio standarto B priedo B.1 lentelės 22 įrašas) atitikties prielaida taikoma didžiausiajai leidžiamajai 0,2 proc. (ne 0,5 proc.) koncentracijai. Tai grindžiama Vartotojų saugos mokslinio komiteto (VSMK) nuomonės priedėliu „ADDENDUM to the Opinion on Climbazole (P64) ref. SCCS/1506/13“, priimtu CEN paskelbus standartą.
                        https://ec.europa.eu/health/sites/health/files/scientific_committees/consumer_safety/docs/sccs_o_212.pdf
                     
                     
                        2021 m. lapkričio 28 d.
                     
                  
                        2.
                     
                     
                        EN 71-12:2013 „Žaislų sauga. 12 dalis. N-nitrozoaminai ir N-nitrojunginiai“
                     
                     
                        2021 m. lapkričio 28 d.
                     
                  
                        3.
                     
                     
                        EN 62115 :2005 „Elektriniai žaislai. Sauga“
                        IEC 62115:2003 (Modifikuotas) + A1:2004
                        EN 62115:2005/A11:2012/AC:2013
                        EN 62115:2005/A11:2012
                        EN 62115:2005/A12:2015
                        EN 62115:2005/A2:2011/AC:2011
                        EN 62115:2005/A2:2011
                        IEC 62115:2003/A2:2010 (Modifikuotas)
                     
                     
                        2022 m. vasario 21 d.